‘DRTSST’ฟันกำไรทยอยขายหุ้นซื้อคืน
DRTSST สบโอกาสหุ้นพุ่งแรงวันที่ 4 ก.ค. ทยอยขายหุ้นที่เคยซื้อคืน
21 ส.ค. 2554

DRTSST สบโอกาสหุ้นพุ่งแรงวันที่ 4 ก.ค. ทยอยขายหุ้นที่เคยซื้อคืน
บริษัท ผลิตภัณฑ์ตราเพชร (DRT) และบริษัท ทรัพย์ศรีไทย (SST) ถือโอกาสขายหุ้นที่ซื้อคืนทำกำไรในตลาดหลักทรัพย์ ในวันที่ 4 ก.ค. ที่ดัชนีหุ้นพุ่งแรง 48 จุด 
บริษัท DRT ขายหุ้นออกมาจำนวน 155,700 หุ้น ที่ราคาสูงสุด 5.95 บาท และราคาต่ำสุด 5.90 บาท ซึ่งมีมูลค่ารวมทั้งหมด 921,415 บาท คงเหลือหุ้นโดยยังไม่ได้จำหน่ายอีก 17.8 ล้านหุ้น หรือคิดเป็น 1.75% ของหุ้นที่เรียกชำระแล้ว ซึ่งบริษัทมีเวลาในการขายหุ้นในวันที่ 2 พ.ค. 2555 
ทั้งนี้ DRT ซื้อหุ้นคืนในราคาเฉลี่ย 1.50-1.60 บาทต่อหุ้น ดังนั้นการขายหุ้นครั้งนี้บริษัทจะได้กำไรตกหุ้นละ 4.30 บาท หรือเป็นเงินรวมประมาณ 669,510 บาท 
นายไพฑูรย์ กิจสำเร็จ กรรมการและประธานกรรมการกำหนดค่าตอบแทน DRT เปิดเผยว่า ทางคณะกรรมการ (บอร์ด) ได้มอบนโยบายให้ฝ่ายการเงินตัดสินใจขายหุ้นคืน ซึ่งเมื่อวันที่ 4 ก.ค. คงเป็นจังหวะที่ราคาหุ้นปรับขึ้นมาสูงมากจึงเป็นโอกาสที่จะขายบางส่วน 
นอกจากนั้น บอร์ดยังกำชับว่า การขายหุ้นออกมาต้องไม่ทำให้กระทบกับราคาหุ้นในตลาดด้วย และต้องขายหุ้นที่ซื้อคืนมาทั้งหมดภายในเวลาที่กำหนด
ขณะที่ SST ขายหุ้นที่ซื้อคืนมาจำนวน 3 หมื่นหุ้น ในราคาหุ้นละ 9 บาท ซึ่งมีมูลค่ารวม 2.7 แสนบาท และคงเหลือที่ยังไม่จำหน่ายอีก 2.8 ล้านหุ้น หรือ 2.38% ซึ่งบริษัทต้องขายทั้งหมดในวันที่ 21 เม.ย. 2555 
ทั้งนี้ จากข้อมูลตลาดหลักทรัพย์ ระบุว่า ปัจจุบันมีบริษัทจดทะเบียน (บจ.) ทั้งหมด 28 บริษัท ที่เข้าสู่ช่วงขายหุ้นคืนมูลค่าหุ้น 4,363 ล้านบาท ขณะที่ปี 2554 ยังไม่มี บจ.ใดที่ประกาศทำโครงการซื้อหุ้นคืน 
ส่วน บจ.ที่ประกาศโครงการซื้อหุ้นคืนในช่วง 10 ปีที่ผ่านมา (2544-2553) มีทั้งหมด 81 บริษัท รวม 94 โครงการ มูลค่าทั้งหมด 15,675 ล้านบาท โดยแบ่งเป็นโครงการที่เสร็จสิ้นแล้ว 10,893 ล้านบาท จำนวน 60 โครงการ ของ 54 บริษัท
อย่างไรก็ดี มี บจ.ทั้งหมด 8 บริษัท ที่ประกาศทำโครงการซื้อหุ้นคืนมากกว่า 1 ครั้ง คือ บริษัทหลักทรัพย์ ซีมิโก้ (ZMICO) ทำ 4 ครั้ง ส่วนบริษัท จัสมิน อินเตอร์เนชั่นแนล (JAS) บริษัท โมเดอร์นฟอร์มกรุ๊ป (MODERN) บริษัท ซัสโก้ (SUSCO) ทำ 3 ครั้ง ขณะที่บริษัท ไทยน๊อคซ์ สเตนเลส (INOX) บริษัท เคซีอี อีเลคโทรนิคส์ (KCE) บริษัท ทุนธนชาต (TCAP) บริษัท ปูนซีเมนต์นครหลวง (SCCC) ทำ 2 ครั้ง